Participant la campania României din Primul Război Mondial (1916-1918) și apoi la campania militară din Ungaria (1919), Aderca a purtat în el timp de aproape două decenii subiectul Primului Război Mondial, frământând nucleul epic timp de aproape un deceniu. Scrierea romanului s-a datorat nu unui imbold interior, ci unei necesități materiale. Scriitorul era strâmtorat financiar la mijlocul anilor 1930 și s-a angajat către editorul Emil Ocneanu de la Editura „Socec &amp; Co” să-i predea manuscrisul unui roman în schimbul unui onorariu. Avea intenția să scrie un roman erotic pe gustul publicului larg, dar procesul de elaborare mergea greu, după cum mărturisește Aderca într-un interviu acordat confratelui Dan Petrașincu: